Գագիկ Ստամբոլցյան

Գագիկ Գրիգորի Ստամբոլցյան (), հայ պլաստիկ վիրաբույժ։ ՀՀ առողջապահության նախարար (1997-1998)։ Ռուսաստանի բնական գիտությունների ակադեմիայի անդամ (1999)։

Կենսագրություն 
Գագիկ Ստամբոլցյանը ծնվել է Երևանում։ 1980 թվականին ավարտել է Երևանի պետական բժշկական ինստիտուտը, 1981 թվականին՝ Երևանի շտապ օգնության թիվ 1 հիվանդանոցի ինտերնատուրան, 1983-1985
թվականներին կլինիկական օրդինատուրան անցել է Մոսկվայի Վիրաբուժության համամիութենական գիտական կենտրոնի Ընդհանուր վիրաբուժության բաժանմունքում։ 1980-1983 թվականներին եղել է Երրորդ կլինիկական հիվանդանոցի ընդհանուր վիրաբույժ, 1985-1990 թվականներին՝ Վիրաբուժության համամիութենական գիտական կենտրոնի վիրաբույժ։ 1990-1991 թվականներին վերապատրաստվել է Յեյլի համալսարանում։

1991-1994 թվականներին աշխատել է Միքայելյան վիրաբուժության ինստիտուտում բաժնի վարիչ, պլաստիկ վիրաբուժության կենտրոնի ղեկավար, 1994-1997 թվականներին` «Էրեբունի» բժշկական կենտրոնի բաժնի վարիչ։ 1997-1998 թվականներին եղել է ՀՀ առողջապահության նախարար։ 1998-2000 թվականներին եղել է Երևանի վերականգնողական վիրաբուժության կենտրոնի տնօրեն, 2000-2003 թվականներին` «Սուրբ Ներսես Մեծ» բժշկական համալիրի գործադիր տնօրեն։ 2003 թվականի մայիսի 25-ից դեկտեմբերի 3-ը եղել է ՀՀ Ազգային Ժողովի պատգամավոր, բնապահպանության, առողջապահության, սոցիալական հարցերով մշտական հանձնաժողովի նախագահի տեղակալ։ 2003-2012 թվականներին եղել է «Քանաքեռ-Զեյթուն» բժշկական կենտրոնի տնօրեն։ 2012 թվականին հիմնադրել և ղեկավարում է «Ավանգարդ Մեդ» բժշկական կենտրոնը։ 2013 թվականին կազմակերպել և ղեկավարել է «Պլաստիկ վիրաբուժության տեխնոլոգիական ինովացիաների 4-րդ միջազգային կոնգրեսը»։

Անդամակցություն 
 Հայաստանի պլաստիկ ռեկոնստրուկտիվ և Էսթետիկ վիրաբույժների ասոցիացիայի անդամ (AAPRAS)
 Եվրոպայի պլաստիկ ռեկոնստրուկտիվ և Էսթետիկ վիրաբույժների միության անդամ (ESPRAS)
 Պլաստիկ ռեկոնստրուկտիվ և Էսթետիկ վիրաբուժության միջազգային կոնֆեդերացիայի անդամ (IPRAS)
 Պլաստիկ ռեգեներատիվ վիրաբուժության միջազգային միության անդամ (ISPRES)
 Պլաստիկ էսթետիկ վիրաբուժության եվրոպական ասոցիացիայի անդամ (EAES)
 Ռուսաստանի բնական գիտությունների ակադեմիայի անդամ (1999)

Պարգևներ 
 ԵրՊԲՀ ոսկե մեդալ
 Ֆրիտյոֆ Նանսենի մեդալ

Ծանոթագրություններ 

Հայ բժիշկներ
Հայ թերապևտներ
Երևանի պետական բժշկական համալսարանի շրջանավարտներ
Հայ քաղաքական գործիչներ
ՀՀ Ազգային ժողովի պատգամավորներ
Հայ վիրաբույժներ